མ་ནིང་སྔགས་སྲུང་མ་དང་དགོངས་གཏེར་གྱི་སྲུང་མ་རྣམས་ཀྱི་གསོལ་ཀ་རྣམ་བཞིའི་ལས་སྒྲུབ་ཅེས་བྱ་བ་བཞུགས་སོ།།
བླ་མ་ཆེ་མཆོག་ཧེ་རུ་ཀ་ལ་ཕྱག་འཚལ་ལོ། །མ་ནིང་སོགས་དགོངས་གཏེར་གྱི་སྲུང་མ་རྣམས་ཀྱི་གསོལ་ཀ་བྱ་བ་ལ། གཏོར་མ་སྨན་རག་མཆོད་རྫས་ཅི་འབྱོར་བཤམས་ལ། ཡི་དམ་གྱི་བདག་བསྐྱེད་སྔོན་དུ་འགྲོ་བས་བྱིན་གྱིས་བརླབས་ལ།། ཧཱུྃ། རང་མདུན་དུར་ཁྲོད་ས་གཞིའི་དབུས། །ཐོད་མཁར་བསྐལ་པའི་མེ་རླུང་ནང་། །ཧཱུྃ་ཡིག་མཐིང་ནག་ཡོངས་གྱུར་པའི། །མ་ཧཱ་ཀཱ་ལ་མ་ནིང་ནག །སྤྱན་གསུམ་གྱེན་མཐུར་ཐད་ཀར་གཟིགས། །ཞལ་གདངས་མཆེ་གཙིགས་ཧཱུཾ་ཕཊ་སྒྲོག །སྨར་སྨིན་ཨག་ཚོམ་མེ་ལྟར་འབར། །སྦྲུལ་ནག་རལ་པས་སྐུ་རྒྱབ་ཁེབས། །ཕྱག་གཡས་ཁ་ཊྭཱྃ་རུ་མཚོན་དང་། །གཡོན་པས་ཙིཏྟ་སྦྲུལ་ཞགས་འཛིན། །དར་ནག་བེར་ཆེན་སུམ་བརྩེགས་དང་། །ཐོད་སྐམ་ཅོད་པན་མགོ་རློན་ཕྲེང་། །རིན་ཆེན་རུས་པའི་རྒྱན་གྱིས་སྤྲས། །གསེར་རྐེད་བེང་ཆེན་རྐེད་ལ་བཙུགས། །ཞབས་ལ་སག་ཏིའི་ལྷམ་གསོལ་ནས། །རུ་ཏྲ་ཕོ་མོའི་གདན་ལ་བཞུགས། །སྐུ་གསུང་ཐུགས་ཡོན་ཕྲིན་ལས་ཀྱི། །མགོན་པོ་ཆེན་པོ་སྡེ་ལྔ་དང་། །དཔལ་ལྡན་སྔགས་ཀྱི་སྲུང་མ་མཆོག །སྲིད་པའི་རྒྱལ་མོ་རེ་མ་ཏི། །གཟའ་བདུད་ནག་པོ་རཱ་ཧུ་ལ། །ཞིང་སྐྱོང་ཡབ་ཡུམ་ཕོ་ཉ་བཅས། །སྐྱེས་བུ་རྡོ་རྗེ་ལེགས་པ་སྐྱོང་། །ཇག་དམར་བསེ་ཡི་སྐྱེས་བུ་དང་། །དགེ་བསྙེན་ཀླུ་བདུད་སྨྱོ་ཁ་ཆེ། །ཐུགས་ཀྱི་རྒྱལ་པོ་ལི་བྱིན་ཧར། །བཙུན་མོ་འཁོར་དང་ཡང་འཁོར་བཅས། །མ་འདྲེས་ཡོངས་རྫོགས་གསལ་བར་གྱུར།། ཧཱུྃ། དད་དང་དམ་ཚིག་དབང་གིས་ནི། །སྤྱན་འདྲེན་མཆོད་པའི་གནས་འདི་རུ། །ལེགས་ལྡན་ནག་པོ་ཐོད་པའི་ཕྲེང་། །མ་ནིང་འཁོར་བཅས་གཤེགས་སུ་གསོལ། །སྔགས་ཀྱི་སྲུང་མ་རེ་མ་ཏི། །ཁྱབ་འཇུག་སེང་གདོང་ཡབ་དང་ཡུམ། །རྡོ་རྗེ་ལེགས་པ་བཙན་རྒོད་ཆེ། །ཀླུ་བདུད་འཁོར་བཅས་གཤེགས་སུ་གསོལ། །ལི་བྱིན་ཧ་ར་དགྱེས་སྡེ་བློན། །ཕྱི་ནང་གསང་བ་ཡང་གསང་གི །ཟབ་མོ་ཐུགས་ཀྱི་གཏེར་ཁ་ཡི། །སྲུང་མ་འཁོར་བཅས་གཤེགས་སུ་གསོལ།། ཨོཾ་ཤྲཱི་མ་ཧཱ་ཀཱ་ལ་པཉྩ་ནཱ་ཐ་ཨེ་ཀ་ཛཱ་ཊི་ཤྲཱི་མན་རེ་མ་ཏི་རཱ་ཧུ་ལ་སིང་ཧ་མུ་ཁ་སི་ན་ར་མ་བཛྲ་ས་དྷུ་ཤུ་ལ་རཱ་ཛ་ནཱ་ག་རཱ་ཙ་གིང་ཀ་ར་ས་པ་རི་ཝཱ་ར་བཛྲ་ས་མཱ་ཡ་ཛཿ ཛཿཧཱུྃ་བཾ་ཧོཿ ས་མ་ཡ་ཏིཥྛ་ལྷན། མ་ཧཱ་ཀཱ་ལ་མ་ནིང་ནག །དམ་ཅན་སྲུང་མ་རྒྱ་མཚོ་ལ། །དགྱེས་པའི་མཐུན་རྫས་འབུལ་བ་ནི། །དབང་པོའི་མེ་ཏོག་ཚིལ་ཆེན་སྤོས། །ཞུན་ཆེན་མར་མེ་ཁྲག་ཆེན་ཆབ། །ཤ་རུས་ཞལ་ཟས་རྐང་ཆེན་གླིང་། །ཐོད་རྔ་རོལ་མོའི་བྱེ་བྲག་དང་། །འདོད་པའི་ཡོན་ཏན་རྣམ་པ་ལྔ། །བདུད་རྩི་སྨན་དང་རཀྟ་དང་། །དམར་གྱིས་བརྒྱན་པའི་གཏོར་ཆེན་པོ། །སྤྱན་གཟིགས་ལོངས་སྤྱོད་སྣ་ཚོགས་ཀྱིས། །དགྱེས་ཤིང་ཐུགས་དམ་བསྐང་གྱུར་ཅིག །བཛྲ་ཨརྒྷ྄ཾ་པྲ་ཏཱིཙྪ་སྭཱ་ཧཱ། བཛྲ་པཱདྱཾ་པྲ་ཏཱིཙྪ་སྭཱ་ཧཱ། ཨོཾ་བཛྲ་པུཥྤེ་ཨཱཿཧཱུྃ། ཨོཾ་བཛྲ་དྷཱུ་པེ༴ ཨོཾ་བཛྲ་ཨཱ་ལོ་ཀེ༴ ཨོཾ་བཛྲ་གནྡྷེ༴ ཨོཾ་བཛྲ་ནཻཝི་དྱེ༴ ཨོཾ་བཛྲ་ཤབྟ་ཨཱཿཧཱུྃ། ཨོཾ་ཤྲཱི་མ་ཧཱ་ཀཱ་ལ་ཡ་པཉྩ་ཨེ་ཀ་ཛཱ་ཊི་ཤྲཱི་མན་རེ་མ་ཏི་རཱ་ཧུ་ལ་སིདྷ་མུ་ཁ་སི་ན་ར་མ་བཛྲ་ས་ངྷུ་ཤུ་ལ་རཱ་ཛ་ནཱ་ག་རཱ་ཙ་གིང་ཀ་ར་ས་པ་རི་ཝཱ་ར་ཨི་དཾ་བ་ལིངྟ་ཁ་ཁ་ཁཱ་ཧི་ཁཱ་ཧི། གཏོར་སྔགས་ལན་བདུན་ནམ་ལྔའམ་གསུམ་གྱིས་ཕུལ། ཧཱུྃ། ལེགས་ལྡན་ནག་པོ་ཆེན་པོ་ནི། །ལྷ་མིན་དགྲ་བགེགས་བྱད་མའི་གཤེད། །སངས་རྒྱས་བསྟན་སྲུང་མཐུ་བོ་ཆེ། །མ་ནིང་མགོན་ཆེན་ལྔ་ལ་བསྟོད། །ཨེ་ཀ་ཛཱ་ཊི་མཐུ་མོ་ཆེ། །འདོད་ཁམས་དབང་ཕྱུག་རེ་མ་ཏི། །དུག་གི་སྤུ་གྲི་རཱ་ཧུ་ལ། །ཞིང་སྐྱོང་དབང་པོ་ཡབ་ཡུམ་བསྟོད། །བོད་ཁམས་སྐྱེས་གཅིག་ཐིག་ལེ་རྩལ། །བསེ་ཡི་སྐྱེས་བུ་དྲག་ཤུལ་ཅན། །ནག་པོ་ཏི་པ་རཱ་ཙ་ཆེ། །ལི་བྱིན་ཧ་ར་འཁོར་བཅས་བསྟོད། །གཞན་ཡང་ཕྱི་ནང་གསང་བ་ཡི། །ཟབ་གཏེར་སྲུང་མ་མཐུ་རྩལ་ཅན། །འཁོར་དང་ཡང་འཁོར་བཅས་པ་ལ། །རབ་ཏུ་བསྟོད་ཅིང་བསྔགས་པར་བགྱི། །ཁྲག་འཐུང་པདྨ་ཐོད་ཕྲེང་དང་། །རིག་འཛིན་བརྒྱུད་པའི་སྤྱན་སྔ་རུ། །ཞལ་བཞེས་དམ་ལ་མ་འདའ་བར། །བསྟན་དང་བསྟན་འཛིན་བསྲུང་བ་དང་། །བདག་གི་ལས་རྣམས་བསྒྲུབ་ཏུ་གསོལ། །གང་ཞིག་སློབ་དཔོན་སྨོད་པ་དང་། །བསྟན་ལ་སྡང་ཞིང་ཉེས་མེད་འཚེ། །བྱང་ཆུབ་བསྒྲུབ་ལ་བར་གཅོད་པའི། །དགྲ་བགེགས་ཐམས་ཅད་བརླག་པར་མཛོད། །ཞི་བ་དང་ནི་རྒྱས་དང་དབང་། །མངོན་སྤྱོད་ལས་ནི་ཐམས་ཅད་པ། །ཐོགས་པ་མེད་པར་འགྲུབ་པ་དང་། །བླ་མེད་བསྒྲུབ་པའི་གྲོགས་མཛོད་ཅིག །ཡེ་ཤེས་ལྷ་ཚོགས་རྟེན་ལ་བཞུགས། །འཇིག་རྟེན་སྐྱོང་བའི་ཚུལ་སྟོན་པ། །རྣམས་ནི་རང་རང་གནས་སུ་གཤེགས། །བཀྲ་ཤིས་བདེ་ལེགས་འཕེལ་བར་མཛོད། །ཅེས་པ་འདི་བླ་མ་ཀརྨ་རྒྱ་མཚོས་བསྐུལ་བའི་ངོར། །སྟབ་རྒྱལ་ངང་པ་སེང་སེང་གི་ཞོལ་སཱ་ལའི་ལྗོན་པའི་ནགས་ཁྲོད་བཀྲ་ཤིས་ལྷ་ཡི་ལྡིང་ཁང་དུ་༧རྡོ་རྗེ་དྲག་པོ་ཕྲིན་ལས་འདུས་པ་ལས་རབ་བདེ་བ་རྩལ་གྱིས་བྲིས་པ་དགེ །ཤུབྷཾ།། །།